FI Euroopan unionin virallinen lehti C 60/16

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2012/C 60/11

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”CORDEIRO MIRANDÊS”/”CANHONO MIRANDÊS”

EY-N:o: PT-PDO-0005-0787-12.08.2009

SMM ( ) SAN ( X )

1. Nimi:

”Cordeiro Mirandês”/”Canhono Mirandês”

2. Jäsenvaltio tai komas maa:

Portugali

3. Maataloustuotteen tai elintarvikkeen kuvaus:

3.1 Tuotelaji:

Luokka 1.1 – Tuore liha (ja muut eläimenosat)

3.2 Kuvaus 1 kohdassa nimetystä tuotteesta:

Cordeiro/Canhono Mirandêsilla tarkoitetaan tunnistetuista ja rodun kantakirjaan merkityistä Churra Galega Mirandesa -rotuisista enintään neljän kuukauden ikäisinä teurastetuista, perinteisessä laajaperäisessä järjestelmässä syntyneistä ja kasvatetuista uros- ja naaraspuolisista lampaista saatua lihaa, joka on leikattu ja pakattu yksilöidyllä maantieteellisellä alueella eritelmässä vahvistettujen sääntöjen mukaisesti.

Cordeiro/Canhono Mirandês -liha pidetään kaupan teurasiästä riippumatta kahdessa eri muodossa:

1) Ruhoina tai puoliruhoina.

2) Esipakattuina kokonaisina tai leikattuina paloina.

Leikattujen kyljysten keskimääräisen paksuuden on oltava 2,5 cm.

Maantieteellisellä alueella harjoitetun tuotantomenetelmän mukaisesti Cordeiro Mirandês/Canhono Mirandês -lihalla on oltava seuraavat ominaisuudet:

a) Teuraspaino: Ruhot luokitellaan teuraspainon mukaan A-, B- tai C-luokkaan seuraavan taulukon mukaisesti:

b) Rasva: Rasva on väriltään valkoista, kiiltävää ja kiinteää, ja sen paksuus kasvaa jonkin verran teuraspainon kasvaessa. Rasva ei ole tihkuvaa, ja se on rakenteeltaan pehmeää.

c) Aistinvaraiset ominaisuudet: Liha on väriltään vaaleanpunaista; se on erittäin pehmeää, mehevää ja hyvin maukasta, hieman marmoroitua eli lihakudos sisältää vähän rasvaa. Lihaskudos on kiinteää, mehevää ja pehmeää; Cordeiro/Canhono Mirandêsin kolmen ruholuokan mehevyydessä, kiinteydessä, aromin voimakkuudessa tai yleisessä laadussa ei ole merkittäviä eroja.

3.3 Raaka-aineet (ainoastaan jalostetut tuotteet):

Ei sovelleta

3.4 Rehu (ainoastaan eläinperäiset tuotteet):

Ravinto riippuu läheisesti Cordeiro/Canhono Mirandêsin ruholuokasta. A-luokka käsittää ainoastaan juottokaritsat, joita ruokitaan yksinomaan emänmaidolla. Kolmen viikon ikäisinä eläimet alkavat saada asteittain myös kiinteää ravintoa, jolloin nämä ns. laiduntavat karitsat luokitellaan B- ja C-luokkiin sitä mukaa, kun ne ovat saavuttaneet niitä vastaavan iän ja painon. Kun eläimet laiduntavat pysyvästi eli nauttivat alueen kasvustoa, ne saavat lisäravintona viljaa, jota täydennetään vehnänoljilla, luonnonheinällä tai kauralla sekä tilalla tuotetulla kaura-, ruis- ja maissirehulla. Jos näitä ei pystytä tuottamaan tilalla riittävästi, tai poikkeuksellisissa oloissa (kuivuus, luonnonmullistukset, maastopalot, halla jne.), niitä voidaan hankkia rajoittamattomasti muilta yksilöidyllä alueella sijaitsevilta tiloilta. Tällaisen lisäravinnon käyttö sallitaan, edellyttäen että

— se ei ylitä 50 %:a päivittäisestä annoksesta;

— rehutiivisteen osuus on enintään 35 % päivittäisestä annoksesta, ja sen koostumuksessa noudatetaan eritelmän määräyksiä;

— sen tuotanto ja annostelu tapahtuvat valvotusti.

Eläinten ruokintaan käytetään yksinomaan luonnollisia tuotteita; eläinten kasvuun ja kehitykseen mahdollisesti vaikuttavien aineiden, kuten hormonien, antibioottien, sulfamidien, anabolisvaikutteisten aineiden, kokkidiostaattien ja muiden kiellettyjen aineiden käyttö on kielletty.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Nimitystä ”Cordeiro Mirandês/Canhono Mirandês” voidaan käyttää vain sellaisista eläimistä saadusta lihasta, jotka ovat syntyneet ja jotka on ruokittu, kasvatettu ja teurastettu yksilöidyllä maantieteellisellä alueella sijaitsevilla, ryhmän rekisteröimillä ja hyväksymillä tiloilla.

Hyväksyminen edellyttää, että kaikki seuraavat edellytykset täyttyvät:

— tuottajien tilojen on sijaittava maantieteellisellä tuotantoalueella;

— kaupan pitämiseen tarkoitetut eläimet on tunnistettava ja merkittävä Churra Galega Mirandesa -rodun kantakirjaan;

— tuotantojärjestelmän on vastattava eritelmän vaatimuksia erityisesti eläinten ruokinnan, teuraspainon ja -iän osalta;

— tuottajien on noudatettava vahvistettuja tuotantosääntöjä sekä säädettyä valvonta- ja varmennusjärjestelmää;

— tuottajien on sitouduttava kirjallisesti noudattamaan eritelmän määräyksiä.

3.6 Viipalointia, raastamista, pakkaamista jne. koskevat erityiset säännöt:

Ei sovelleta

3.7 Merkintöjä koskevat erityiset säännöt:

Tarjontamuodosta riippumatta kaikki palat tai pakkaukset on pakollisten mainintojen lisäksi yksilöitävä ja varustettava asianmukaisesti seuraavilla tiedoilla:

— Cordeiro Mirandês — Denominação de Origem Protegida tai Canhono Mirandês — Denominação de Origem Protegida;

— tuotteen tunnus;

— tuottajan tai tuotteen kaupan pitämisestä vastaavan tuottajaryhmän nimi ja osoite;

— EU:n tunnus (kun tuote on merkitty EU:n rekisteriin);

— eläimen tunnistenumero;

— varmennusmerkki,

— ruholuokka (A, B tai C);

— teurastuspäivä ja -paikka;

— osoite mahdollisia valituksia ja lisätietopyyntöjä varten.

Tuottajan tai tuotteen kaupan pitämisestä vastaavan tuottajaryhmän nimeä ja osoitetta ei missään tapauksessa saa korvata minkään muun toimijan nimellä, vaikka tämä olisikin vastuussa tuotteesta.

Myyntinimitykseen ”Cordeiro Mirandês DOP/Canhono Mirandês DOP” ei saa lisätä mitään muita merkintöjä tai mainintoja, kuten jakelijan tuotemerkki jne.

4. Maantieteellisen alueen tarkka rajaus:

Cordeiro Mirandês/Canhono Mirandês -lihan maantieteellinen tuotantoalue käsittää Miranda do Douron, Mogadouron ja Vimioson kunnat Bragançan läänissä.

5. Yhteys maantieteelliseen alkuperään:

5.1 Maantieteellisen alueen erityisyys:

Vaihteleva pinnanmuodostus, keskimääräisen viljava tai köyhä maaperä, vähäiset ja pitkin vuotta epäsäännöllisesti jakautuvat sateet sekä syvällä laaksoissa virtaava vesi vaikuttavat alueen maatalousjärjestelmiin. Alue jakaantuu kahteen toisistaan poikkeavaan osaan, joille on silti yhteistä maatalous: ylätasankoon ja rinteisiin. Rinteillä harjoitetaan pääasiassa Välimeren alueelle tyypillistä maataloutta (viinin-, oliivin- ja mantelinviljely, kotoperäisten pienten märehtijöiden kasvatus). Ylätasangolla viljellään etupäässä viljaa ja rehua. Sen luonnonniittyjä (lameiros) käytetään kotoperäisten rotujen laitumena, ja eläimet käyttävät ravintonaan myös sänkipeltoja tai laiduntavat kesannoiduilla viljapelloilla. Naudat ja lampaat kilpailevat keskenään ylätasangon runsaista rehu- ja laidunresursseista. Lampaat laiduntavat suurelta osin vapaina käyttäen hyväkseen sänkipeltoja, viljelemättömässä maassa ja kesannoiduilla pelloilla esiintyviä luonnonkasveja sekä Mirandêsin ylätasangon pensaslajien tarjoamia vähäisiä resursseja. Rodun nimi ”Churra Mirandesa” johtuu sen tuotantoalueen – Mirandêsin ylätasangon – nimestä, ja sitä kasvatetaan nykyisin Miranda do Douron, Vimioson ja Mogadouron kunnissa. Lammasrotu on yhtä vanha kuin sen tuotantoalueen historia. Alueen vallanneet keltit risteyttivät portugalilaisia uuhia mukanaan tuomiensa pässien kanssa, mistä syntyi ensimmäinen kanta, jonka jälkeläisiä nykyiset rotuun kuuluvat lampaat ovat. Churra Galega Mirandesa on hyvin sitkeä lammasrotu, joka on sopeutunut mainiosti Mirandêsin ylätasangon ja sen Douro-jokea kohti laskeutuvien rinteiden maantieteellisiin ja ilmastollisiin oloihin. Morfologiset ja lisääntymisominaisuudet todistavat rodun erinomaisesta sopeutumisesta maantieteellisen alueen erityispiirteisiin ja edellä kuivattuun tuotantotapaan. Lyhyet voimakkaat eturaajat ovat omiaan laajaperäiseen vapaaseen laiduntamiseen Mirandêsin ylätasangolla, ja pitkät voimakassorkkaiset takaraajat viittaavat ylätasangon pinnanmuodostuksen aiheuttamaan evoluutioon. Pienikokoinen vankka rakenne, pienet korvat ja paksu villa ovat suojautumiskeino talven kylmyyttä vastaan. Näissä oloissa Churra Galega Mirandesa -rotuisten lampaiden kasvatus ja karjanhoito periytyvät perheissä ja liittyvät läheisesti vuosien varrella kertyneeseen erityisosaamiseen. Hoitotapa eli taito valita laiduntamisalueet tälle rodulle on osaavan paimenen merkki. Myös villantuotanto, jolla on edelleen taloudellista merkitystä alueelle, on vaikuttanut merkittävästi Churra Galega Mirandesa -rotuisten lampaiden kasvatuksen jatkumiseen Mirandêsin ylätasangolla. Lampaanliha puolestaan on jo pitkään kuulunut paikallisen väestön ruokavalioon. Näin ollen alueen väestön osaamista täydentää myös taito leikata ja käsitellä lihaa ja paloitella ruhot tavalla, joka antaa tuotteelle aivan erityisen maun.

5.2 Tuotteen erityisyys:

Tuotteen erityisyys liittyy rotuun ja erityisesti tuotantotapaan ja ruokintaan. Eläinten perinteinen ravinto perustuu paikallisten resurssien hyödyntämiseen. Sen ansiosta saadaan erittäin pehmeää, mehevää ja mureaa kiinteärasvaista lihaa, jossa ei ole tihkuvaa rasvaa. Lihaskudos on kiinteää ja lihaksensisäisen rasvan ansiosta tasaisesti marmoroitua, mikä antaa sille aivan erityiset aistinvaraiset ominaisuudet, kuten pehmeyden ja mehevyyden. Cordeiro Mirandês/Canhono Mirandês -lampaan kyljykset leikataan yksitellen erityisellä tavalla. Kyljysten keskimääräinen paksuus on noin 2,5 cm, ja ne leikataan tavalla, joka mahdollistaa ruhon parhaiden osien hyödyntämisen ja antaa Cordeiro Mirandês/Canhono Mirandês -lihalle sen erityisen maun, jota kuluttajat pitävät suuressa arvossa.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen määrätty laatu, maine tai muut ominaisuudet (kun kyseessä SMM):

Cordeiro Mirandês/Canhono Mirandês -lihan maantieteellinen tuotantoalue, Mirandêsin ylätasanko, on Churra Mirandesa -lampaan ominta aluetta. Lihan markkinoilla vakiintunut arvostus perustuu sen fysikaalisiin ja aistinvaraisiin erityisominaisuuksiin. Cordeiro Mirandês/Canhono Mirandês -lihan tuotanto liittyy läheisesti alueen maaperä- ja ilmasto-olosuhteisiin, joita leimaavat köyhä maaperä ja kuivuus. Ne soveltuvat hyvin laajaperäiseen viljanviljelyyn ja edistävät luonnonlaidunten kehittymistä paikalla olevan puuston ympärille. Laitumella eläimet syövät viljelemättömässä maassa ja kesannoiduilla aloilla kasvavia luonnonvaraisia heinäkasveja sekä Mirandêsin ylätasangon eri pensaslajien tarjoamia niukkoja antimia. Lajeihin kuuluvat esimerkiksi vihma (Cystisus multiflorum), väriherne (Genista falcata), pihkakistus (Cistus ladanifer) ja laventeli (Lavandula pedunculata). Nurmikasveja ovat muun muassa vaihdokaskattara (Bromus commutatus), ruokonata (Festuca arundinacea), haprakaura (Gaudinia fragilis), puntarpää (Alopeaurus brachystachys), oravanhäntänata (Vulpia bromoides) ja englanninraiheinä (Lolium perenne). Heinä saadaan tavallisesti luonnonniittyjen luonnonvaraisista kasveista ja oljet yleensä vehnästä tai kaurasta. Ruis, vehnä ja ohra annetaan eläimille jyvinä tai jauhona. Tällainen ravinto yhdessä rodun erityisominaisuuksien ja paikallisen väestön hyvin hallitseman laiduntamiskäytännön kanssa antaa Cordeiro Mirandês/Canhono Mirandês -lihalle ainutlaatuisen ulkonäön, pehmeyden ja mehevyyden, joita alueella arvostetaan suuresti.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

http://www.gpp.pt/Valor/doc/CE_Cordeiro_Mirandes.pdf

(1) EUVL L 93, 31.3.2006, s. 12.